ΠΡΟΣΦΩΝΗΣΙΣ

ΤΗΣ Α. Θ. ΠΑΝΑΓΙΟΤΗΤΟΣ

ΤΟΥ ΟΙΚΟΥΜΕΝΙΚΟΥ ΠΑΤΡΙΑΡΧΟΥ

κ. κ. ΒΑΡΘΟΛΟΜΑΙΟΥ

ΚΑΤΑ ΤΗΝ ΧΕΙΡΟΘΕΣΙΑΝ

ΤΟΥ κ. ΠΑΡΙΔΟΣ ΑΣΑΝΑΚΗ

ΕΙΣ ΑΡΧΟΝΤΑ ΔΙΚΑΙΟΦΥΛΑΚΑ

(Ἱ. Ναός Εὐαγγελισμοῦ τῆς Θεοτόκου Ἀγριδίων Ἴμβρου, 15.08.2017)

\* \* \*

Ἐντιμολογιώτατε Ἄρχων κύριε Πάρι Ἀσανάκη,

Ἡ Ἁγία τοῦ Χριστοῦ Μεγάλη Ἐκκλησία, ἡ πάντοτε παρακολου-θοῦσα μέ ἰδιαιτέραν στοργήν τήν πρόοδον τῶν ἀνά τήν ὑφήλιον τέκνων της, ἐπιβραβεύει κατά τήν εὔσημον αὐτήν ἡμέραν τῆς Κοιμήσεως τῆς Θεοτόκου, εἰς τόν τόπον τῆς καταγωγῆς σας, τά εὐσεβόφρονα Ἀγρίδια τῆς Ἴμβρου, ἐν παμφώτῳ εὐχαριστιακῇ συνάξει εἰς τόν πανηγυρίζοντα Ἱερόν τοῦτον Ναόν, τήν εἰλικρινῆ ἀφοσίωσιν εἰς τόν Οἰκουμενικόν Θρόνον τῆς ὑμετέρας φίλης Ἐντιμολογιότητος, διά τῆς ἀπονομῆς εἰς αὐτήν, ἰδίαις ἡμῶν Πατριαρχικαῖς χερσί, τοῦ ὀφφικίου τοῦ Ἄρχοντος Δικαιοφύλακος.

Ἀπό τήν στιγμήν αὐτήν συγκαταλέγεσθε καί σεῖς μεταξύ τῶν Ἀρχόντων τῆς πρωτοθρόνου καί πρωτοευθύνου Κωνσταντινουπολί-τιδος Ἐκκλησίας, καί εἶσθε μέλος τῆς καθ᾿ ἡμᾶς Ἀδελφότητος Ὀφφικιαλίων «Παναγία ἡ Παμμακάριστος», τῆς ἱδρυθείσης ὑπό τῆς ἡμετέρας Μετριότητος μόλις ἀνήλθομεν εἰς τήν καθέδραν τοῦ Πρωτοκλήτου τῶν Ἀποστόλων Ἀνδρέου.

Ὡς δόκιμος καί πολύπειρος μύστης τῆς νομικῆς ἐπιστήμης, γνωρίζετε ἀσφαλῶς ὅτι ὁ Δικαιοφύλαξ κατεῖχεν ὑψηλόν ἀξίωμα εἰς τήν Ἐκκλησίαν καί τήν Πολιτείαν κατά τούς Βυζαντινούς χρόνους. Ἦτο νομικός σύμβουλος τῆς Ἐκκλησίας καί ὑπερασπιστής τῶν δικαίων της. Ἐνῶ ἀρχικῶς τό λειτούργημα αὐτό ἤσκουν κληρικοί, ὁ Αὐτοκράτωρ Ἰουστινιανός ἀπηγόρευσεν εἰς αὐτούς νά ἀναλαμβάνουν παρόμοια καθήκοντα, εἰς βάρος τῆς ἱερατικῆς ἀποστολῆς των. Ἐν τῷ πλαισίῳ τοῦ κράτους, ὁ Δικαιοφύλαξ ἠσχολεῖτο μέ τήν σύνταξιν καί τήν ἑρμηνείαν τῶν νόμων καί ἦτο ὁ συνήγορος καί ὁ προστάτης τῶν δικαίων τοῦ λαοῦ, προωθῶν εἰρηνικούς διακανονισμούς.

Ἐδαπανήσατε, Ἐντιμολογιώτατε Ἄρχων Δικαιοφύλαξ, πολύν χρόνον, κατεβάλατε καί καταβάλλετε πολύν κόπον διά τήν προάσπισιν τῶν δικαίων τῆς Ἴμβρου καί τῶν δικαιωμάτων τῶν Ἰμβρίων, τῶν ἐνταῦθα καί τῶν ἐν τῇ διασπορᾷ. Προσφέρετε πολλά, ἀπό ἀφοσίωσιν εἰς ὑψηλά ἰδανικά καί ἀπό βαθεῖαν εὐσέβειαν, ὡς γνήσιον τέκνον τῶν εὐσεβοτόκων Ἀγριδίων. Σᾶς συγχαίρομεν εἰλικρινῶς διά τήν προσφοράν σας ἀπό τήν θέσιν τοῦ Προέδρου τοῦ ἐν Ἀθήναις Συλλόγου τῶν Ἰμβρίων καί διά τήν πολύτιμον συμβολήν σας εἰς τήν ἀνάδειξιν καί τήν διεθνοποίησιν τοῦ Ἰμβριακοῦ ζητήματος. Καί σήμερον παραμένετε ἐπί τῶν ἐπάλξεων.

Εἰς τό πρόσωπόν σας, Ἐντιμολογιώτατε Ἄρχων, τιμῶμεν ὅλους τούς μέχρι σήμερον Προέδρους τοῦ ἐν Ἀθήναις Συλλόγου μας, διά τήν καθοριστικήν συμβολήν των εἰς τήν «Ὑπόθεσιν τῆς Ἴμβρου». Ὄντως, ὅλα τά σωματεῖα μας, καί πολλά ἐκλεκτά τέκνα τῆς Ἴμβρου ἀνά τήν οἰκουμένην, ἔδωκαν καί δίδουν μαρτυρίαν ἀγάπης διά τήν κοινήν πολύπαθον πατρίδα, διεξάγουν πολυεπίπεδον ἀγῶνα διά τήν προώθησιν τῶν δικαίων αἰτημάτων μας. Ἀναγνωρίζομεν τήν προσφοράν, ἐκτιμῶμεν τούς ἀγῶνας των, ἐκφράζομεν ἐκ μέσης καρδίας τήν εὐγνωμοσύνην μας.

Εἴμεθα βέβαιοι, Ἐντιμολογιώτατε, ὅτι κεκοσμημένος πλέον μέ τό ὑψηλόν ὀφφίκιον τοῦ Ἄρχοντος Δικαιοφύλακος, θά συνεχίσετε «καλῶν ἔργων προΐστασθαι» (Τίτ. 3,8) καί διακονεῖν θεαρέστως. Δέν ἀμφιβάλλομεν, ὅτι θά συνδυάζετε καί εἰς τό μέλλον εἰς τήν ζωήν σας, τήν ἀφοσίωσιν εἰς τήν Ἐκκλησίαν καί τήν μέριμναν διά τήν Ἴμβρον καί τούς Ἰμβρίους, μέ τήν ἐπιστημοσύνην, τήν γλωσσομάθειαν, τήν ἀρετήν, καί τήν κοινωνικήν προσφοράν, ὅτι θά ἐνσαρκώνετε τό αὐτό πνεῦμα καί τό κοινόν ἦθος πού ἐξέφραζαν εἰς τήν γενέτειράν μας ὁ κώδων τοῦ σχολείου, ὁ ὁποῖος μᾶς ἐκάλει εἰς τό μάθημα, καί ἡ καμπάνα τῆς Ἐκκλησίας, ἡ ὁποία ἦτο πρόσκλησις εἰς λατρευτικήν σύναξιν, εἰς θεοσέβειαν.

Θά σᾶς συνοδεύουν αἱ προσευχαί καί αἱ εὐχαί ὅλων τῶν κατοίκων τῆς Ἴμβρου, οἱ ὁποῖοι παρέμειναν ὅλα τά δίσεκτα χρόνια εἰς τήν πατρῴαν νῆσον, φυλάσσοντες τόν τόπον καί τόν τρόπον τοῦ βίου τῆς Ρωμηοσύνης. Συνεύχονται πάντες οἱ συναχθέντες σήμερον ἐπί τό αὐτό καί συμπανηγυρίζοντες συμπατριῶται καί φίλοι σας καί φίλοι τῆς Ἴμβρου.

Κατακλείοντες, καταστέφομεν, κατά τήν εὐλογημένην αὐτήν στιγμήν, τήν ὑμετέραν φιλτάτην Ἐντιμολογιότητα, τόν ἀγαπητόν συμπατριώτην μας, καί τούς οἰκείους σας, καί ἰδιαιτέρως τόν ἀξιοσέβαστον πατέρα σας Ἀντώνιον, διά τῆς Πατριαρχικῆς εὐλογίας καί εὐαρεσκείας καί τῶν πατρικῶν μας εὐχῶν, ἐπικαλούμεθα δέ ἐπί πάντας ὑμᾶς, ἀγαπητοί, τό ἄπειρον ἔλεος καί τήν ζωοπάροχον χάριν τοῦ Θεοῦ, διά τῶν πρεσβειῶν τῆς ἀεί ὑπέρ ἡμῶν δεομένης Ὑπεραγίας Θεοτόκου, τῆς «Μητρός τῆς Ζωῆς», ἡ ὁποία σήμερον «μετέστη πρός τήν Ζωήν».

Ἄξιος!